หนึ่งเดือนผ่านไป! สอบบัญชี EARTH ยังไม่คืบ ยื่นขอต่อเวลาอีก 30 วัน
EARTH ขอต่อเวลาส่ง Special Audit ไปอีก 30 วัน จากกำหนดเดิม 23 ก.ค.60 แจงอยู่ระหว่างการรอการเสนอราคาจากสำนักงานสอบบัญชี 
24 ก.ค. 2560

จากกรณีที่สำนักงานคณะกรรมการกรรมการกำกับหลักทรัพย์และตลาดหลักทรัพย์ (ก.ล.ต.) ได้อาศัยอำนาจตามมาตรา 58(3) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 สั่งให้บริษัท เอ็นเนอร์ยี่ เอิร์ธ จำกัด (มหาชน) หรือ EARTH จัดทำการตรวจสอบบัญชีเป็นกรณีพิเศษ (Special Audit) เกี่ยวกับการทำรายการจ่ายเงินล่วงหน้าค่าสินค้า และค่าจองสิทธิในการซื้อสินค้า
โดยให้ผู้สอบบัญชีที่สังกัดสำนักงานสอบบัญชีขนาดใหญ่แห่งใดแห่งหนึ่ง (Big 4) เป็นผู้ดำเนินการ และให้ส่งผลการตรวจสอบต่อก.ล.ต. พร้อมทั้งเปิดเผยข้อมูลผ่านระบบสารสนเทศของตลาดหลักทรัพย์ฯ ภายใน 30 วัน นับตั้งแต่วันที่ 23 มิ.ย.ที่ผ่านมา
ล่าสุด EARTH ได้เปิดเผยต่อ ก.ล.ต. เมื่อวันที่ 21 ก.ค.60 ถึงกรณีดังกล่าวว่า ขณะนี้บริษัทอยู่ระหว่างการรอการเสนอราคาจากสำนักงานสอบบัญชี จึงยังไม่สามารถส่งรายงานผลการตรวจสอบต่อก.ล.ต.ได้ตามกำหนดเวลา 30 วัน จึงได้ขอขยายระยะเวลาในการนำส่งรายงานผลการตรวจสอบต่อก.ล.ต.อีก 30 วัน หรือภายในวันพุธที่ 23 ส.ค.60
สำหรับที่มาของคำสั่งให้จัดทำ Special Audit นั้น มีสาเหตุมาจากกรณีที่ก่อนหน้านี้ EARTH ได้เปิดเผยข้อมูลผ่านตลาดหลักทรัพย์แห่งประเทศไทย หรือ ตลท. เมื่อวันที่ 20 มิ.ย.ที่ผ่านมา ว่าได้ผิดนัดชำระหนี้ตั๋วแลกเงิน และค้างชำระหนี้สถาบันการเงิน ซึ่งทำให้เข้าเงื่อนไขผิดนัดชำระหนี้หุ้นกู้ และมีหนี้สินที่คาดว่าจะไม่สามารถชำระหนี้ได้ภายในเดือน มิ.ย.นี้ ซึ่งรวมมูลหนี้ทั้งหมดประมาณ 7,000 ล้านบาท หรือประมาณ 20% ของสินทรัพย์รวมทั้งหมด